Polisie wag uur lank om skoolskieter te konfronteerDie Robb Elementary School in Texas ná die skietery. (Foto: CHANDAN KHANNA / AFP) Beeldmateriaal van die dodelike skoolskietery in die Amerikaanse deelstaat Texas in Mei wys hoe die polisie meer as ŉ uur lank wag voordat hulle eindelik ŉ klaskamer binnegaan en die gewapende man konfronteer wat 19 kinders en twee onderwysers doodgeskiet het. Die beamptes het hiertydens die 18-jarige verdagte doodgeskiet. Steve McCraw, Texas se hoof van openbare veiligheid, het die polisie se reaksie op die voorval as ŉ “veragtelike mislukking” beskryf. Hy het bygevoeg dat die beamptes broodnodige tyd gemors het om ŉ sleutel vir een van die Robb Elementary School se klaskamers te soek, “wat toe glad nie nodig was nie” aangesien die deur later afgebreek is. Beeldmateriaal wat van kringtelevisie verkry is, is Dinsdag deur die Austin American-Statesman-koerant en die plaaslike televisiestasie KVUE gepubliseer. Daarin kan gesien word hoe die verdagte sy voertuig buite die skool van die pad aftrek. Hy gaan dan om 11:33 die gebou binne, gewapen met ŉ semi-outomatiese geweer. Terwyl hy by ŉ leë gang afstap, sien ŉ jong seun hom om die hoek en hardloop weg terwyl die verdagte in ŉ klaskamer losbrand. Die verdagte vuur dosyne skote af voordat hy die klaskamer binnegaan. Enkele minute nadat die eerste skote afgevuur is, kom talle polisiebeamptes met vuurwapens die gebou ingehardloop. Van die beamptes nader die klaskamer waarin die skieter verdwyn het, maar trek terug sodra die verdagte weer begin losbrand. Vir die volgende uur kan gesien word hoe beamptes aan die einde van die gang saamdrom terwyl nog beamptes met semi-outomatiese vuurwapens en skilde opdaag. Om 12:21, 45 minute nadat die eerste polisielede by die skool aangekom het, word nog skote deur die verdagte afgevuur. Die beamptes het om 12:50 die klaskamer waarin die skieter was, bestorm en hom doodgeskiet. Die beeldmateriaal wys nie hoe enige van die leerders of onderwysers geskiet word nie, maar volgens Austin American-Statesman het hy wel die klank van hul gille uit die video verwyder. Sedert die polisie die beeldmateriaal aan die publiek vrygestel het, het lede van die gemeenskap dit met verontwaardiging begroet. Die beeldmateriaal is eers vrygestel nadat die slagoffers se geliefdes ŉ kans gehad het om daarna te kyk. Don McLaughlin, burgemeester van Uvalde, het tydens ŉ stadsraadsvergadering gesê die polisie se optrede was “een van die lafhartigste dinge wat ek al ooit gesien het.” WARNING! DISTRESSING CONTENT! Video obtained by Austin American-Statesman and KVUE show video of botched police response to the Uvalde school shooting, where 19 children and 2 teachers were killed. pic.twitter.com/LdgRdIHUIx — Tracy Mercer (@Tracysusan2017) July 12, 2022 ‘Swak besluite is geneem’ McCraw het tydens ŉ senaatverhoor in Junie gesê dat die polisie genoeg beamptes daar gehad het om die skieter binne drie minute nadat hy die skool binnegegaan het, te stop. Pete Arredondo, die bevelvoerder wat op die toneel was, “het besluit om die lewens van sy beamptes bo dié van die kinders te plaas,” het McCraw gesê. “Die beamptes het wapens gehad, die kinders het nie. Die beamptes het beskermende klere gedra, die kinders het nie. Die beamptes het opleiding ondergaan, die skieter het nie.” Arredondo het vroeër beweer dat die klaskamerdeur gesluit was, daarom kon beamptes nie dadelik die skieter konfronteer nie. McCraw het egter aangevoer dat dit nie die geval was nie en dat Arredondo, wat sedertdien geskors is, “swak besluite” geneem het. “Hy het gewag vir ŉ sleutel wat glad nie nodig was nie.”